Author: Cikova
Last saved by: Stipala Libor Ing.
Company: MSU

MESTSKÝ ÚRAD V ŽILINE

Materiál na rokovanie 
Mestské zastupiteľstvo v Žiline

								Číslo materiálu: ________/2013

K bodu programu

Návrh

na zmenu zriaďovateľa zariadenia sociálnych služieb 
 ÚSMEV – zariadenie pre seniorov a domov sociálnych služieb, so sídlom Osiková č. 26,  Žilina

Materiál obsahuje:						Materiál prerokovaný:

1.	Návrh na uznesenie					
2.	Dôvodová správa						

Predkladá:

Ing. Igor Choma
primátor mesta Žilina

Zodpovedný za vypracovanie:

Mgr. Iveta Medveďová
vedúca odboru sociálneho a zdravotného

Žilina, jún 2013

NÁVRH NA UZNESENIE

Uznesenie č. _____/2013

Mestské zastupiteľstvo v Žiline

I.	

1.	schvaľuje zmenu zriaďovateľa zariadenia Úsmev - zariadenie pre seniorov a domov sociálnych služieb, so sídlom Osiková 26, Žilina, IČO : 00647713 zo súčasného zriaďovateľa - Žilinského samosprávneho kraja na zriaďovateľa - Mesto Žilina, so sídlom Mestský úrad, Námestie obetí komunizmu 1, Žilina IČO : 00321796 tak že :
a)	prechádza celá činnosť podľa zriaďovacej listiny,
b)	prechádzajú všetky zmluvné vzťahy vrátane pracovnoprávnych, ktoré vznikli a neboli ukončené do 31.júla 2013,
c)	neuhradené záväzky a pohľadávky zariadenia, vzniknuté do 31.07.2013, prechádzajú na Žilinský samosprávny kraj,

2.	schvaľuje prijatie dotácie vo výške 190 103 Eur Mestom Žilina, so sídlom Mestský úrad, Nám. Obetí komunizmu 1, Žilina, IČO: 00321796 od doterajšieho zriaďovateľa – Žilinského samosprávneho kraja podľa § č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov a v zmysle plnenia skutočných úloh v záujme rozvoja územia vyššieho územného celku a obce v sociálnej oblasti na prevádzku zariadenia Úsmev – zariadenie pre seniorov a domov sociálnych služieb, so sídlom Osiková č. 26, Žilina, IČO: 00647713 na obdobie od 01.08.2013 do 31.12.2013,

3.	poveruje primátora Mesta Žilina vypracovaním dodatku k zriaďovateľskej listine zariadenia Úsmev – zariadenie pre seniorov a domov sociálnych služieb, v ktorom bude premietnutá zmena zriaďovateľa tohto zariadenia.  

DÔVODOVÁ SPRÁVA

V zmysle zákona č. 416/2001 Z. z. o prechode niektorých pôsobností z orgánov štátnej správy na obce a vyššie územné celky v znení neskorších predpisov (ďalej len „kompetenčný zákon“) prešla pôsobnosť štátu vo vybraných oblastiach sociálnej pomoci na vyššie územné celky a obce. Na samosprávne kraje prešla pôsobnosť v poskytovaní starostlivosti v zariadeniach pre osoby so zdravotným postihnutím – v domove sociálnych služieb, rehabilitačnom stredisku a zariadenia pre osamelých rodičov a deti. Pôsobnosť poskytovania starostlivosti pre seniorov prešla kompetenčným zákonom na obce.
V Žilinskom kraji prešla pôsobnosť poskytovania starostlivosti o seniorov v zariadeniach sociálnych služieb len na obmedzený počet obcí, nakoľko väčšina pobytových zariadení bola delimitovaná na Žilinský samosprávny kraj. Tým sa Žilinský samosprávny kraj stal jedným z najväčších poskytovateľov sociálnych služieb na Slovensku. V ostatných samosprávnych krajoch sa tieto zariadenia pre občanov v dôchodkovom veku vo väčšine prípadoch delimitovali priamo príslušnej obci. 
V roku 2002 tak prešli na Žilinský samosprávny kraj všetky účelne zlúčené zariadenia sociálnych služieb typu domov dôchodcov a domov  sociálnych služieb. Jedným z týchto zariadení bol aj Domov dôchodcov a domov sociálnych služieb pre dospelých, Osiková 26, Žilina, v ktorom boli poskytované prevažne služby domova – penziónu pre dôchodcov. Tieto služby sa však zo zákona transformovali na služby domova dôchodcov a domova sociálnych služieb a klienti domova – penziónu pre dôchodcov mali legitímne právo v týchto zariadeniach dožiť. Z uvedeného dôvodu sú v zariadení sociálnych služieb na ulici Osiková 26, Žilina aj naďalej poskytované sociálne služby prevažne pre občanov v dôchodkovom veku.
Následne zákon 448/2008 Z. z. o sociálnych službách a o zmene a doplnení zákona č. 445/1991 Zb. o živnostenskom podnikaní (živnostenský zákon) v znení neskorších predpisov ustanovil, že poskytovanie alebo zabezpečenie poskytovania sociálnych služieb pre seniorov je v pôsobnosti miestnej samosprávy – obce a samosprávne kraje majú v pôsobnosti zabezpečenie sociálnych služieb pre osoby so zdravotným postihnutím. Tým bola obciam zverená originálna pôsobnosť zriaďovať zariadenia sociálnych služieb pre seniorov, resp. poskytovať sociálne služby prioritne pre túto cieľovú skupinu.
Mestu Žilina nebolo v zmysle kompetenčného zákona delimitované žiadne zariadenie sociálnych služieb pre seniorov a z tohto dôvodu nie je možné zo strany mesta zabezpečovať svoju originálnu pôsobnosť.         
V záujme všestranného rozvoja územia Žilinského kraja a potrieb jeho obyvateľov sa Žilinský samosprávny kraj a Mesto Žilina, z vyššie uvedených dôvodov, vzájomne dohodli o zmene zriaďovateľa zariadenia sociálnych služieb na ulici Osiková 26, Žilina, t. č.  Úsmev - zariadenie pre seniorov a domov sociálnych služieb (ďalej len „zariadenie ÚSMEV“), aby mohlo mesto Žilina poskytovať sociálne služby aj pobytovou formou pre občanov v dôchodkovom veku, ktorým nie je možné poskytovať opatrovateľskú službu.
Zmenou zriaďovateľa sa nezmení účel, na ktorý bolo zariadenie ÚSMEV zriadené. Touto zmenou zostávajú práva klientov nedotknuté a materiálno-technické a personálne podmienky zachované. S týmto účelom bude Mestu Žilina poskytnutá dotácia zo strany Žilinského samosprávneho kraja na obdobie od 01.08.2013 do 31.12.2013. Od 01.04.2014 bude prevádzka zabezpečená z finančného príspevku na financovanie sociálnej služby v zariadení zriadenom alebo založenom obcou v zmysle § 78b zákona o sociálnych službách a z rozpočtu Mesta Žilina. 
Nehnuteľný, hnuteľný a nehmotný majetok zariadenia ÚSMEV bude predmetom zámeny majetku Žilinského samosprávneho kraja za nehnuteľnosti vo vlastníctve Mesta Žilina na základe Zámennej zmluvy uzatvorenej medzi Žilinským samosprávnym krajom a mestom Žilina, a to na podklade uznesenia zastupiteľstva Žilinského samosprávneho kraja č. 20/22 zo dňa 22.04.2013 a mestského zastupiteľstva v Žiline č. 64/2013 zo dňa 06.05.2013. Mesto Žilina teda spolu so zriaďovateľskou pôsobnosťou preberie aj stavbu – budovu zariadenia ÚSMEV spolu s jeho hnuteľným a nehmotným majetkom (pozemok pod stavbou patrí Mestu Žilina už teraz).